**NOU: Norges økonomi innenfor planetens tålegrenser**

|  |
| --- |
| **Verbalforslag:** |
| Det nedsettes et offentlig utvalg som undersøker hvordan Norges økonomi, herunder forbruk og produksjon, skal operere innenfor planetes tålegrenser, og hvordan dette målet kan operasjonaliseres. |

Forbruk av naturressurser er ansvarlig for hele 90 % av naturtapet globalt og 50 % av verdens klimagassutslipp, ifølge [FNs ressurspanel](https://www.resourcepanel.org/reports/global-resources-outlook). Dagens lineære økonomiske system har ført til at vi forbruker ressurser langt utover [planetens tålegrenser](https://www.jus.uio.no/forskning/omrader/selskaper/aktuelle-saker/fns-berekraftsmal-april-2018.html) og i strid med [FNs bærekraftsmål](https://www.fn.no/om-fn/fns-baerekraftsmaal).

Det nylig vedtatte mål 16 i FNs Naturavtale setter krav til at verdenssamfunnet skal redusere fotavtrykket fra forbruk til nivåer innenfor planetens tålegrenser. Hvis vi begynner å styre politisk etter fotavtrykk, vil det både bidra til reduserte klimagassutslipp og redusert naturtap.

«Planetens tålegrenser” kan brukes til å definere hvor mye vi mennesker kan produsere og forbruke uten å risikere økologisk og samfunnsmessig kollaps. Basert på dette, viser forskning at verden må halvere sitt globale fotavtrykk av produksjon og forbruk for å komme innenfor disse tålegrensene.

WWF viser i en ny rapport at [Norge må redusere sitt fotavtrykk med 2/3 innen 2030](https://media.wwf.no/assets/attachments/WWF-Reducing-Norways-Footprint.pdf), om vi skal ta vår rettferdige andel av en nødvendig global halvering av fotavtrykket for å kunne operere innenfor planetens tålegrenser.

For å kunne nå våre internasjonale forpliktelser på miljø og klima, som Naturavtalen og Parisavtalen, er vi nødt til å legge om til en sirkulær økonomi som spiller på lag med naturen og beholder ressursene i kretsløpet lengst mulig. Vi trenger en systemendring der både næringsliv, forvaltning og forbruker får insentiv til å redusere forbruk, innføre sirkulærøkonomi og jobbe for å redusere negative konsekvenser fra sine aktiviteter.

Det bør derfor nedsettes en NOU som ser på temaet og gir oss gode svar på hvordan Norge skal drives fremover. Den må svare på hvordan reduksjon av fotavtrykk i tråd med de globale målene kan bli integrert som styrende for myndighetene og næringsliv; for å kunne operere innenfor planetens tålegrenser. Arbeidet bør vurdere Norges fotavtrykk og tilhørende løsninger, både på overordnet nivå og i vesentlige sektorer.

Det er viktig at NOUens utvalg er representativt, og omfatter relevante aktører fra naturforskning, spesielt miljøene som har bidratt i arbeidet med å utarbeide klima- og naturbudsjettering i Norge. Videre bør arbeidet ta sikte på å inkludere innspill fra viktige aktører i privat sektor i Norge. Dette gjelder ikke minst finanssektoren, hvor man nå er i prosess med å utrede såkalt naturrisiko. Naturrisiko er tematisk beslektet med fotavtrykks-måling og håndtering, som trolig vil inngå som del av løsningstilnærmingen for å håndtere naturrisiko.